C 491/2
RO
Jurnalul Oficial al Uniunii Europene
23.12.2022
Salutăm rezultatele Conferinței privind viitorul Europei (1), care a fost un experiment inspirator și încununat de succes în ceea ce privește democrația deliberativă.
Pentru a răspunde așteptărilor cetățenilor, instituțiile vor continua să asigure că se dă curs, cu rapiditate și eficacitate, recomandărilor formulate de conferință, fiecare în sfera sa de competență.
Numeroase propuneri ale conferinței au fost reflectate în programul de lucru al Comisiei pentru 2023 și ne angajăm în comun să le acordăm o atenție deosebită.
Prin prezenta declarație comună, subliniem principalele propuneri legislative (2) în privința cărora cele trei instituții nu vor precupeți niciun efort.
Realizarea acestor priorități va fi cu atât mai importantă în perspectiva alegerilor europene din 2024, când cetățenii vor evalua modul în care UE a răspuns provocărilor sale actuale.
Acest lucru se referă atât la propunerile legislative aflate deja în lucru la colegiuitori, cât și la cele pe care Comisia Europeană le va fi prezentat până la sfârșitul anului 2023.
Cele trei instituții convin să acorde cea mai mare prioritate în 2023 și până la sfârșitul legislaturii parlamentare în 2024 următoarelor obiective de politică: 1.
Pentru a realiza Pactul verde european, cu obiectivul său al neutralității climatice până în 2050, în pofida circumstanțelor geopolitice negative, vom depune eforturi pentru a accelera tranziția verde și cea justă ca parte esențială a soluției referitoare la securitatea energetică și la prețurile ridicate ale energiei, precum și la preocupările legate de securitatea alimentară.
Vom acționa pentru a finaliza rapid lucrările referitoare la pachetul „Pregătiți pentru 55” pentru a ne atinge obiectivele de reducere până în 2030, alături de ambiția sporită de a atinge obiectivele REPowerEU de eliminare treptată a dependenței de combustibilii fosili rusești și de stimulare a energiei din surse regenerabile în Europa.
Vom acorda prioritate reorganizării pieței energiei electrice a UE, lansării pieței hidrogenului a UE și introducerii mai rapide a surselor regenerabile de energie.
Vom acorda atenție refacerii și protejării biodiversității; sănătății solului; reducerii poluării apei și a aerului și a poluării cu microplastice și combaterii criminalității mediului.
Cu obiectivul de a construi o economie circulară, ne vom strădui să respectăm dreptul la reparare, la proiectarea durabilă a produselor, la combaterea deșeurilor de ambalaje și la asigurarea faptului că consumatorii dispun de informații adecvate cu privire la mențiunile „ecologic”.
Vom depune eforturi pentru noi măsuri în domeniul climei, în special în ceea ce privește emisiile generate de transporturi și poluarea, înverzirea transportului de mărfuri, precum și certificarea eliminării dioxidului de carbon.
Vom acorda prioritate reducerii deșeurilor și impactului acestora asupra mediului. 2.
Pentru a realiza tranziția digitală și a consolida reziliența UE, ne vom concentra pe reducerea utilizării resurselor și a impactului asupra mediului și climei, pe consolidarea poziției de lider a Europei în domeniul tehnologiilor de pionierat, pe securitatea aprovizionării, pe competitivitatea și reziliența noastră, pe sprijinirea competențelor digitale relevante și pe urmărirea unei abordări centrate pe factorul uman.
Ne vom concentra atenția asupra propunerilor în curs de examinare privind inteligența artificială, accesul la date și utilizarea acestora, reziliența cibernetică și securitatea cibernetică, precum și consolidarea industriei noastre de apărare.
Pentru a asigura o aprovizionare adecvată și diversificată pentru dubla tranziție, vom acorda prioritate măsurilor privind materiile prime critice și pământurile rare, precum și semiconductorii.
Pentru a încuraja tehnologiile inovatoare, vom acționa cu privire la cadrul de reglementare pentru hiperbuclă, noul program pentru politica în domeniul spectrului de frecvențe radio și comunicarea spațială securizată.
Vom acționa cu privire la spațiul european comun al datelor privind mobilitatea.
Vom consolida piața unică, unul dintre principalele noastre atuuri, inclusiv prin lucrări privind instrumentul pentru situații de urgență pe piața unică și îmbunătățirea condițiilor în ceea ce privește munca prin intermediul platformelor.
De asemenea, vom depune eforturi pentru a elabora noi norme eficiente privind brevetele și pentru a sprijini IMM-urile în perioade dificile, inclusiv prin norme revizuite privind întârzierea efectuării plăților. 3.
În ceea ce privește economia în serviciul cetățenilor, vom intensifica eforturile de stimulare a competitivității, de asigurare a creșterii economice și de creare de oportunități de ocupare a forței de muncă pentru cetățenii europeni.
Ne vom concentra în special pe tineri și pe dezvoltarea competențelor relevante.
Vom elimina obstacolele și sarcinile care stau în calea întreprinderilor noastre mici.
Vom acționa pentru a prezenta un pachet de măsuri de ajutorare a IMMurilor și pentru a sprijini și a degreva întreprinderile, inclusiv prin facilitarea accesului la capital și la date, prin soluții de plată rapide și inovatoare și prin norme simplificate privind insolvența.
Vom continua să acordăm prioritate punerii în aplicare a Pilonului european al drepturilor sociale și a Declarației Summitului de la Porto și vom lua măsuri suplimentare pentru a ne asigura că dimensiunea socială este luată în considerare în toate acțiunile noastre, inclusiv dreptul de a se deconecta și eliminarea diferenței de remunerare dintre femei și bărbați.
Vom depune eforturi în vederea unui acord rapid privind coordonarea sistemelor de securitate socială pentru a sprijini mobilitatea forței de muncă, precum și privind asigurarea depozitelor, guvernanța corporativă durabilă, combaterea spălării banilor și interzicerea produselor fabricate prin muncă forțată.
Vom acorda atenția cuvenită revizuirii guvernanței economice a UE pentru a ne asigura că aceasta funcționează pentru a sprijini economiile UE și ale statelor membre și vom depune eforturi pentru a consolida piețele de capital și rolul monedei euro, inclusiv al monedei euro digitale, și pentru a finaliza uniunea bancară.
Ne vom strădui să realizăm progrese în ceea ce privește reforma fiscală globală.
Pentru a sprijini dezvoltarea durabilă la nivel mondial, vom depune eforturi pentru a ajunge la un acord rapid cu privire la sistemul generalizat de preferințe tarifare și la un cod vamal reformat.
(1) Conferința privind viitorul Europei – Raport privind rezultatul final, disponibil la adresa https://futureu.europa.eu/ro/pages/reporting (2) În cadrul procedurii legislative ordinare.